**JEGYZŐKÖNYV**

**Hidas Község Önkormányzat**

**Képviselő-testületének**

**2021. szeptember 27. napján**

**megtartott nyilvános üléséről.**

**Hozott határozatok:**

**45/2021.(IX.27.)**

**46/2021.(IX.27.)**

**47/2021.(IX.27.)**

**48/2021.(IX.27.)**

**49/2021.(IX.27.)**

**50/2021.(IX.27.)**

**51/2021.(IX.27.)**

**52/2021.(IX.27.)**

**53/2021.(IX.27.)**

**Hozott rendeletek:**

**7/2021.(IX.27.) a 2021. évi önkormányzati költségvetésről szóló 1/2021. (II.11.) számú önkormányzati rendelet módosításáról**

**JEGYZŐKÖNYV**

A jegyzőkönyv készült **2021. szeptember 27. napján** 14.00 órai kezdettel

Hidas Község Önkormányzat Képviselő-testületének nyilvános ülésén.

**Az ülés helye**: Hidas, Kossuth L. u. 50/II.

 Polgármesteri Hivatal Tanácsterme

**Jelen vannak:**

1. Berg Csaba polgármester

2. Borsosné Schwáb Rita képviselő

3. Dr. Balázs Dalma Brigitta képviselő

4. Fábián Izabella képviselő

5. Orosházi Szandra képviselő

**Valamint:**

Dr. Tóth Attila jegyző

Lovászné Mohai Mónika jkv. vezető

Hitter István kép és hangtechnika

**Berg Csaba polgármester** köszöntötte a megjelenteket és egyben tájékoztatta a jelenlévőket, hogy Dévai Margit és Fényes Endre képviselő jelezte, hogy nem tud reszt venni a képviselő-testületi ülésen. Megnyitotta a képviselő-testületi ülést és megállapította, hogy a képviselő-testület határozatképes, a megválasztott 7 fő képviselőből 5 fő képviselő jelen van. Ezt követően ismertette a kiküldött meghívó szerinti napirendet.

Kérdés, hozzászólás nem hangzott el, így a képviselő-testület - 5 igen szavazattal, ellenszavazat és tartózkodás nélkül minősített többséggel - az alábbi határozatot hozta:

**Hidas Község Önkormányzat Képviselő-testületének**

**45/2021.(IX.27.) számú határozata**

 **az ülés napirendjének elfogadásáról**

**Az elfogadott napirend:**

1. Lejárt határidejű határozatok végrehajtásáról szóló beszámoló.

Ea.: Dr. Tóth Attila jegyző

1. A 2021. évi költségvetés I. féléves végrehajtásáról szóló beszámoló.

Ea.: Berg Csaba polgármester, Dr. Tóth Attila jegyző

1. Az önkormányzat 2021.évi költségvetéséről szóló önkormányzati rendelet módosítása. Ea.: Berg Csaba polgármester, Dr. Tóth Attila jegyző
2. Helyi Esélyegyenlőségi Program felülvizsgálata.

Ea.: Dr. Tóth Attila jegyző, Lovászné Mohai Mónika köztisztviselő

1. Mezőföld-Víz Kft. által elkészített Gördülő Fejlesztési Terv elfogadása.

Ea.: Dr. Tóth Attila jegyző

1. Csorba Győző Megyei Könyvtár beszámolójának elfogadása.

Ea.: Berg Csaba polgármester

1. Csatlakozás a Bursa Hungarica Felsőoktatási ösztöndíj pályázat következő évi fordulójához. Ea.: Dr. Tóth Attila jegyző
2. Döntés a Teleki Alapítvány Népi Építészeti Program felújítási pályázat benyújtásáról. (COOP épület) Ea.: Berg Csaba polgármester, Dr. Tóth Attila jegyző
3. A Hidasi Benedek Elek Német Nemzetiségi Általános Iskolai Alapítvány létrehozásáról döntés. Ea.: Berg Csaba polgármester, Borsosné Schwáb Rita alpolgármester

**Berg Csaba polgármester az** első napirendi pont tárgyalás előtt tájékoztatásával beszámolt az az előző ülés óta történt eseményekről.

- Többek között elmondta, hogy Hidas községben kétnapos színvonalas bányásznapot tartottak. Méltón megemlékeztek, koszorúzást tartottak az elhunyt bányászok emlékére.

- Részt vett az iskolai tanévnyitón, ahol köszöntötte a pedagógusokat és a diákokat egyaránt. - Pályázati utóellenőrzésre került sor a már megvalósult és átadott ivóvízminőség javító beruházás, projekt kapcsán.

- Helyszíni bejáráson vettek részt a Bölcsőde pályázattal kapcsolatban. A Pécsváradi Coop üzlet vezetőjével - a Népi Építészeti program felújítás pályázatával kapcsolatban tartottak egyeztető tárgyalást.

- Tájékoztatta a képviselőket, hogy a hónap elején látogatást tett településünkön Dunai Péter a Baranya Megyei Közgyűlés alelnöke, akivel szintén folyamatban levő pályázattokkal kapcsolatban egyeztettek.

- Örömmel mondta el, hogy pályázati forrásból 30 darab gömbszivarfát kapott a település, melyet újszülött gyermekek születésének emlékére ültettek el a Hidasi Tájház udvarán. Hozzátette, hogy településünk minden egyes újszülött gyermeket magáénak vall és az életfa őrzi a gyermekek nevét.

- Megköszönte a Hidasi Néptánc Egyesületnek a Szüreti napok megszervezését, örömét fejezte ki, hogy településünkön szinte minden korosztály képviselteti magát és szép számú fiatal, középkorú és idősebb generáció viseli a korhű népviseletet és ezáltal is ápolja hagyományainkat.

- Említést tett, hogy Takács Péter hidasi lakos teljesítette a Spartathlon nevű ultrafutó versenyt Görögországban Athén és Spárta között mely teljesítményhez ezúton is gratulált.

- Bejelentette a testületnek és a lakosságnak egyaránt, hogy a település foci pályáján megszüntették a zöldhulladék gyűjtését, mert egy madármegfigyelő tanösvény helye van tervben. Egyelőre nincs még kijelölve újabb gyűjtő pont, ezért kéri a lakosság türelmét.

- Lomtalanításról tájékoztatta a lakosságot.

- Pályázati forrást nyert településünk, mely egymillió forint összeget kulturális rendezvényekre lehet felhasználni.

- A helyi ping-pong csapat harkányi sikeres eredményéről beszélt és tájékoztatta a lakosságot 2021. október 1-én megrendezésre kerülő Idősek Napja rendezvényről.

**Napirendek tárgyalása:**

1. **Lejárt határidejű határozatok végrehajtásáról szóló beszámoló.**

**Ea.: Dr. Tóth Attila jegyző**

**Dr. Tóth Attila jegyző** tájékoztatva a képviselőket, hogy 2021. június 15. napjától lehet testületi üléseket tartani, ezért ettől az időszaktól készítette el a lejárt határidejű határozatok végrehajtásáról szóló beszámolóját, melyet előterjesztésként minden képviselőnek megküldött. Röviden ismertette az időszakos határozatokat és a végrehajtott intézkedéseket.

Mivel hozzászólás, észrevétel, kérdés nem hangzott el a képviselő-testület -5 igen szavazattal, tartózkodás , ellenszavazat nélkül minősített többséggel - az alábbi határozatot hozta:

**Hidas Község Önkormányzat Képviselő-testületének**

**46/2021.(IX.27.) számú határozata**

Hidas Község Önkormányzat Képviselő-testülete a mellékelt előterjesztés szerinti tartalommal elfogadta a lejárt határidejű határozatok végrehajtásáról szólóbeszámolót.

Határidő: azonnal

Felelős: képviselő-testület

1. **A 2021. évi költségvetés I. féléves végrehajtásáról szóló beszámoló.**

**Ea.: Berg Csaba polgármester, Dr. Tóth Attila jegyző**

**Dr. Tóth Attila jegyző** elmondta, hogy az államháztartásról szóló 2011. évi CXCV. törvény 34.§ (1) bekezdése szerint a helyi önkormányzat költségvetési rendeletében megjelenő bevételek és kiadások módosításáról, a kiadási és bevételi előirányzatok közötti átcsoportosításáról a képviselő-testület dönt. A beszámoló és a rendelet módosításának alapját egyrészt a Magyar Államkincstár által 2021. év első félévében megküldött előirányzat módosítások képezték, másrészt a központi költségvetésből -az önkormányzatok részére különböző támogatási jogcímeken - biztosított előirányzatokat vették figyelembe. A kiküldött előterjesztésben szerepelt bevételi, kiadási oldalon történő növekedéseket, csökkentést röviden ismertette az önkormányzat tekintetében. Hozzátette, hogy a Polgármesteri Hivatal és a Szivárvány Óvoda és Bölcsőde bevételi és kiadási oldalain nem történt változás.

A Pénzügyi Bizottság az előterjesztést megtárgyalta és annak elfogadását támogatta.

Mivel hozzászólás kérdés nem hangzott el, javasolta a 2021. évi költségvetés I. félévi végrehajtásáról szóló beszámoló elfogadását.

A képviselő-testület egyhangúan -4 igen szavazattal, 1 ellenszavazattal, tartózkodás nélkül minősített többséggel - az alábbi határozatot hozta:

**Hidas Község Önkormányzat Képviselő-testületének**

**47/2021.(IX.27.) számú határozata**

Hidas Község Önkormányzat Képviselő-testülete a melléklet szerinti tartalommal, és a jegyző szóbeli kiegészítésével elfogadta az önkormányzat és szervei 2021. évi költségvetésének első féléves végrehajtásáról szóló beszámolót.

Határidő: azonnal

Felelős: képviselő-testület

1. **Az önkormányzat 2021.évi költségvetéséről szóló önkormányzati rendelet módosítása. Ea.: Berg Csaba polgármester, Dr. Tóth Attila jegyző**

**Dr. Tóth Attila jegyző** a kiküldött előterjesztés szerint ismertette a módosító rendelkezéseket. Javasolta a mellékelt kiküldött írásos előterjesztés szerinti 2021. évi önkormányzati költségvetésről szóló 1/2021. (II.11.) számú önkormányzati rendelet módosítás elfogadását

A képviselő-testület 4 igen szavazattal, 1 ellenszavazattal, tartózkodás nélkül - minősített többséggel - az alábbi rendeletet alkotta:

**Hidas Község Önkormányzat Képviselő-testületének**

**7/2021.(IX.27.) számú rendelete**

**az önkormányzat 2021. évi költségvetéséről szóló 1/2021. (II.11.) önkormányzati rendelet módosításáról.**

**(mellékletben)**

1. **Helyi Esélyegyenlőségi Program felülvizsgálata.**

 **Ea.: Dr. Tóth Attila jegyző, Lovászné Mohai Mónika köztisztviselő**

**Dr. Tóth Attila jegyző** tájékoztatta a képviselőket, hogy az egyenlő bánásmódról és az esélyegyenlőség előmozdításáról szóló 2003. évi CXXV. törvény (a továbbiakban: Ebktv.) 31. §-a rendelkezik a helyi esélyegyenlőségi programokról (a továbbiakban: HEP). Az Ebktv. 31. § (1) bekezdése szerint a települési önkormányzat ötévente öt évre szóló helyi esélyegyenlőségi programot fogad el. Az Ebktv. 31. § (4) bekezdés alapján: „A helyi esélyegyenlőségi program időarányos megvalósulását, illetve a (2) bekezdésben meghatározott helyzet esetleges megváltozását kétévente át kell tekinteni, az áttekintés alapján, szükség esetén a helyi esélyegyenlőségi programot felül kell vizsgálni, illetve a helyzetelemzést és az intézkedési tervet az új helyzetnek megfelelően kell módosítani.”

Mint ahogy a kiküldött előterjesztésben szerepelt Hidas Község Önkormányzata a 2019-2024 időszakra vonatkozó Helyi Esélyegyenlőségi Programját (továbbiakban: HEP) 2019. augusztus 28. napján fogadta el a 77/2019. (VIII.28.) önkormányzati határozatával.

A HEP első felülvizsgálata 2021. évben vált aktuálissá. Az így áttekintésre került 2019-ban elfogadott program, intézkedési tervvel kapcsolatban apró elintézési megjegyzések, kiegészítések fogalmazódtak meg, mely részletes információkat a kiküldött anyagban megtekinthettek. Az előzetes véleményezések, egyeztetések megtörténtek mind az óvoda, iskola, védőnő, házigondozó és a kisebbségi önkormányzatok tekintetében, ennek megfelelően készült a felülvizsgálat.

Köszöni minden érintettnek a közreműködést.

Mivel kérdés, észrevétel, kiegészítés nem hangzott el, elfogadásra javasolta a Helyi Esélyegyenlőségi Program 2021. évi felülvizsgálata kapcsán megfogalmazódott újabb célokat, terveket és az elvégzett eddigi folyamatban lévő megvalósulásokat - az előterjesztésben szereplő tartalommal.

A képviselő-testület 5 igen szavazattal, ellenszavazat és tartózkodás nélkül minősített többséggel - az alábbi határozatot hozta:

**Hidas Község Önkormányzat Képviselő-testületének**

**48/2021.(IX.27.) számú határozata**

Hidas Község Önkormányzat Képviselő–testülete a 77/2019. (VIII.28.) önkormányzati határozattal elfogadott 2019-2024 évre szóló Helyi Esélyegyenlőségi Program felülvizsgálatát – a Helyi HEP Fórum bevonásával- az egyenlő bánásmódról és az esélyegyenlőség előmozdításáról szóló 2003. évi CXXV. törvényben foglaltaknak megfelelően áttekintette, elvégezte.

A Helyi Esélyegyelőségi Program 2021. évi felülvizsgálat során módosított intézkedési tervét Hidas Község Önkormányzat Képviselő-testülete a határozat melléklete szerinti tartalommal elfogadja és jóváhagyja.

 Határidő: azonnal

 Felelős: Berg Csaba polgármester,

 Lovászné Mohai Mónika esélyegyenlőségi referens

1. **Mezőföld-Víz Kft. által elkészített Gördülő Fejlesztési Terv elfogadása.**

 **Ea.: Dr. Tóth Attila jegyző**

**Dr. Tóth Attila jegyző** röviden ismertette a Mezőföldvíz Kft által benyújtott tervet, és hozzátette, hogy a Gördülő Fejlesztési Tervet a testületnek feladata véleményezni, és ha egyetértenek vele elfogadni. A terv 2022-2036. évekre vonatkozik.

A csatolt mellékelt táblázat tartalmazza a beruházások, felújítások pótlások tervezeteit Hidas községre vonatkozóan.

A képviselő-testület egyhangúlag – 5 igen szavazattal, ellenszavazat és tartózkodás nélkül - minősített többséggel az alábbi határozatot hozta:

**Hidas Község Önkormányzat Képviselő-testületének**

**49/2021.(IX.27.) számú határozata**

Hidas Község Önkormányzat Képviselő-testülete a Mezőföldvíz Kft. -mint a Bonyhád- Hidas vízellátó **U8120-71 sz. víziközmű, valamint a U8120-72-számú**  **Hidas szennyvízelvezető rendszer** szerződéses üzemeltetője-, által megküldött melléklet szerinti tartalommal **elfogadja a** **2022-2036 időszakra vonatkozó Gördülő fejlesztési terv beruházási tervrészét, valamint felújítási és pótlási tervrészét.**

A képviselő-testület megbízza a polgármestert, hogy intézkedjen a GFT benyújtásával kapcsolatban felmerülő az önkormányzatot terhelő igazgatási szolgáltatási díjak megfizetéséről.

Határidő: azonnal

Felelős: képviselő-testület, polgármester

1. **Csorba Győző Megyei Könyvtár beszámolójának elfogadása.**

 **Ea.: Berg Csaba polgármester**

**Berg Csaba polgármester** elmondta, hogy a Csorba Győző Megyei Könyvtár a Hidas településen végzett 2020. évi írásos beszámolóját megküldte, melyet minden képviselőnek kiküldött. Kiegészíteni nem kívánta a beszámolót. Javasolta a beszámoló elfogadását.

A képviselő-testület egyhangúan -5 igen szavazattal, ellenszavazat és tartózkodás nélkül minősített többséggel - az alábbi határozatot hozta:

**Hidas Község Önkormányzat Képviselő-testületének**

**50/2021.(IX.27.) számú határozata**

Hidas Község Önkormányzat Képviselő-testülete a mellékelt előterjesztés szerinti tartalommal elfogadta a Csorba Győző Megyei Könyvtár 2020. évi tevékenységéről szóló beszámolót.

Határidő: azonnal

Felelős: Képviselő-testület

1. **Csatlakozás a Bursa Hungarica Felsőoktatási ösztöndíj pályázat következő évi fordulójához. Ea.: Dr. Tóth Attila jegyző**

**Dr. Tóth Attila jegyző** tájékoztatta a képviselő-testületet, hogy ismételten kiírásra került az Emberi Erőforrások Minisztériuma megbízásából a Bursa Hungarica 2022. évi Ösztöndíj Pályázati felhívása. A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. Az önkormányzatok támogatóként csatlakozhatnak a Bursa Hungarica Ösztöndíjrendszerhez. Hidas Község Önkormányzata a 2022. évi pályázathoz az Általános Szerződési Feltételek elfogadását igazoló aláírással csatlakozhat. A csatlakozási szerződés megküldésének határideje: 2021. október 1. napja. Javasolta a képviselőknek, hogy a felsőoktatási intézményekben tanuló szociálisan rászoruló fiatalok tanulmányainak támogatására csatlakozzanak a Bursa Hungarica Ösztöndíjrendszerhez.

A képviselő-testület egyhangúan -5 igen szavazattal, ellenszavazat és tartózkodás nélkül minősített többséggel - az alábbi határozatot hozta:

**Hidas Község Önkormányzat Képviselő-testületének**

**51/2021.(IX.27.) számú határozata**

Hidas Község Önkormányzat Képviselő-testülete a jogszabályoknak megfelelően kifejezett és visszavonhatatlan döntést hozott arról, hogy csatlakozni kíván a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2022. évi pályázati fordulójához.

Az önkormányzat a felsőoktatási hallgatók számára, valamint a felsőoktatási tanulmányokat kezdő fiatalok részére kiírandó Bursa Hungarica Felsőoktatási Önkormányzati Ösztöndíjrendszer 2022. évi pályázati fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és a települési önkormányzat által nyújtott támogatás összegének továbbítása során maradéktalanul az Általános Szerződési Feltételekben foglaltaknak megfelelően jár.

Megbízzák a jegyzőt, hogy a Csatlakozási nyilatkozatot a Támogató részére küldje meg.

Határidő: október 1.

Felelős: képviselő-testület, jegyző

1. **Döntés a Teleki Alapítvány Népi Építészeti Program felújítási pályázat benyújtásáról. (COOP épület) Ea.: Berg Csaba polgármester, Dr. Tóth Attila jegyző**

**Dr. Tóth Attila jegyző** tájékoztatásában elmondta, hogy a „Helyi védelem alatt álló épület részleges felújításának szakmai előkészítése" tervekre vonatkozó projekt megvalósítására benyújtott pályázat sikeres volt.

Az elnyert egymillió-ötszázezer forint vissza nem terítendő támogatást nyújt településünk részére a Kossuth Lajos utca 46. Helyrajzi szám: 302/2 hrsz. alatti megvalósulási helyszín vonatkozásában. Ismertette a szakmai előkészítés során elkészült terveket: földdiagnosztikai, jogvédelmi szakvélemény, restaurátori ajánlat, statikai állapot felmérés terve, építészeti tervezés, valamint építészeti történeti dokumentumok előkészítése.

Hozzátette, hogy a felújítás része az halaszthatatlan. A felújítással kapcsolatos pályázat most jelent meg, melynek célja a népi építészeti épületek állagmegóvása, valamint részleges vagy teljes helyreállítása. a támogatás mértéke maximum 20 millió forint. Hozzátette, hogy ez sajnos nem lesz elegendő a teljes felújításhoz. Az önerő felét az épület bérlője – előzetes vezetői tárgyalási egyeztetés alapján – a Pécsváradi COOP Kft. vállalja.

 A felújítás első ütem terve előzetes vélemények alapján az észak-déli tetőszerkezet felújítása, valamint a nyílászárók cseréje, felújítása, eredeti állapotba történő legyártása.

A legújabb módosított kormányhatározat alapján a Népi Építészeti Program megvalósításával összefüggő szakmai, minőségbiztosítási és egyéb feladatok ellátásával a Teleki László Alapítványt bízta meg.

Mást hozzátenni nem kívánt, javasolta a pályázatot benyújtani elmondottak, valamint a részletesebben kiküldött írásos előterjesztésben foglalt támogatásra vonatkozó információk, feltételek alapján.

**Dr. Balázs Dalma képviselő** kérte, hogy szeretné megtekinteni a pályázattal kapcsolatos szakvéleményeket, és az ezzel kapcsolatos előkészítő dokumentumokat.

**Dr. Tóth Attila jegyző** válaszával jelezte, hogy természetesen a rendelkezésre bocsátja, de hozzátette, hogy a szakmai stáb feladata a felújítással kapcsolatos pályázat előkészítése, és benyújtása, ez pedig nem publikus mindaddig míg benyújtásra nem kerül a pályázat. - kizárólag csak akkor válik közzé tehetővé.

A képviselő-testület egyhangúan -5 igen szavazattal, ellenszavazat és tartózkodás nélkül minősített többséggel - az alábbi határozatot hozta:

**Hidas Község Önkormányzat Képviselő-testületének**

**52/2021.(IX.27.) számú határozata**

Hidas Község Önkormányzata úgy döntött, hogy pályázatot kíván benyújtani a Teleki László Alapítvány által a Népi Építészeti Program keretében meghirdetett felhívás alapján A népi építészeti értékek megújulását támogató épületfelújításra.

A Pályázat keretében felújítandó épület: **Hidas, Kossuth Lajos u. 46., hrsz.: 302/2 alatti**

**volt lakóház, jelenleg COOP áruház.**

**A felújítás műszaki tartalma:** A 2020. évi népi építészeti értékek megújulását támogató szakmai előkészítés pályázat során elkészített szakvéleményekben foglaltak szerint.

A képviselő-testület az Ávr. 75. § (4) bekezdés a) pontja alapján nyilatkozik arról, hogy a pályázat megvalósításához igényelt támogatáson felüli önrész az önkormányzat 2021. évi költségvetésében rendelkezésre áll, azt a képviselő-testület biztosítja.

Megbízzák a polgármestert, hogy intézkedjen a pályázat előkészítéséről, annak elektronikus felületen határidőben történő benyújtásáról.

Határidő: október 21.

Felelős, képviselő-testület, polgármester

1. **Hidasi Benedek Elek Német Nemzetiségi Általános Iskolai Alapítvány létrehozásáról döntés. Ea.: Berg Csaba polgármester, Borsosné Schwáb Rita alpolgármester**

**Berg Csaba polgármester** a napirend ismertetése után átadta a szót Borsosné Schwáb Rita képviselő asszonynak, egyben a Hidasi Benedek Elek Német Nemzetiségi Általános Iskola igazgatójának, hogy ismertesse az Iskolai Alapítvány létrehozásának szándékát.

**Borsosné Schwáb Rita képviselő** tájékoztatta a képviselőket, hogy a nevelőtestülettel együtt már többször felmerült a gondolat az Alapítvány létrehozásával kapcsolatban.

Céljuk, hogy a nevelési, oktatási tevékenységet színvonalasabbá tudják tenni. Segíteni szeretnék a szociálisan rászorult diákokat és ezáltal könnyíteni, mentesíteni az arra rászoruló diákok szüleit, családjait. Ezen törekvéseket mind kulturális, mind pedig a versenyekre való felkészítés és ezáltal a jutalmazás terén is szeretnék alkalmazni.

**Berg Csaba polgármester** hozzátette, hogy nemes feladat a kitűzött cél, a helyi óvodába is nagyon jól működik az Alapítvány. Javasolja az Alapítvány létrehozását, valamint százezer forint induló tőke hozzájárulást ajánlott fel a létrehozás kezdeti lépéseként.

A képviselő-testület egyhangúan -5 igen szavazattal, ellenszavazat és tartózkodás nélkül minősített többséggel - az alábbi határozatot hozta:

**Hidas Község Önkormányzat Képviselő-testületének**

**53/2021.(IX.27.) számú határozata**

Hidas Község Önkormányzat Képviselő-testülete úgy döntött, hogy a Hidasi Benedek Elek Német Nemzetiségi Általános Iskola tanulóinak támogatása érdekében Alapítványt kíván létrehozni, melyhez 100.000.- Ft –al kíván hozzájárulni.

Megbízzák Borsosné Schwáb Rita alpolgármester asszonyt, hogy az Alapítvány Alapító Okiratának előkészítése ügyében a képviselő-testület nevében eljárjon, és az elkészült Alapító Okirat tervezetet a képviselő-testület – mint alapító- elé terjessze.

Határidő: november 30.

Felelős: alpolgármester

Tekintettel arra, hogy az ülésen több kérdés, észrevétel, indítvány nem hangzott el a polgármester a képviselő-testület ülését berekesztette.

kmf.

|  |  |
| --- | --- |
| Berg Csaba polgármester | Dr. Tóth Attila jegyző |